Åpner opp for å laste iOS-apper direkte fra nettsider
... Men ikke for oss i Norge.  Nylig slapp Apple en ny iPhone-oppdatering kalt iOS 17.4, som her i Norge bød på et par hendige oppgraderinger. Men for alle som bor i EU var oppdatering en enorm milepæl.  For første gang i iPhones historie åpnet Apple opp for nedlasting av iOS-apper fra andre app-butikker enn Apples egne App Store. Nå skriver Engadget at Apple også planlegger å la brukere i EU laste ned apper direkte fra nettsider. Ifølge Apple vil den nye distribusjonsmåten vil være tilgjengelig med en programvareoppdatering «senere i vår». Vil kreve manuell godkjenning Selv om Apple åpner iOS mer for tredjepartsapper, er det fortsatt strenge sikkerhetskrav for hvordan apper distribueres via nettsider.  «Apper som tilbys gjennom nettsider må oppfylle krav til godkjenning for å beskytte plattformintegriteten, i likhet med alle iOS-apper. De kan kun installeres fra et nettsteddomene som utvikleren har registrert i App Store Connect», forklarer Apple. Det blir heller ikke en enkel prosess å installere disse appene på en iPhone i EU. For å installere apper fra et nettsted må brukere først manuelt godkjenne utvikleren på sin iPhone.  «Ved installasjon vil det vises informasjon som utviklere har sendt inn til Apple for gjennomgang, som appnavn, utviklernavn, appbeskrivelse, skjermbilder og aldersgrense», skriver Apple videre.  Åpner ikke slusene helt Med både verifisering via Apples «App Store Connect» og manuell godkjenning fra brukeren, er dette langt ifra en fri og åpen måte for utviklere å distribuere apper på nett til iOS-enheter i EU-markeder. Men det er likevel et enormt steg fra det vi er vant til i dag, hvor alt må gå via App Store.  Apple sier de vil godkjenne utviklere etter å ha oppfylt spesifikke kriterier og forpliktet seg til løpende krav som bidrar til å beskytte brukere  Utviklere må være del av Apples utviklerprogram og registrert i EU. De må også blant annet forplikte seg til å være responsive på kommunikasjon fra Apple om apper distribuert gjennom nett, samt følge personvernlovgivning. Ikke i Norge Som nevnt er både tredjeparts appbutikker og appnedlasting via nettsider kun for de som bor i EU. Vanligvis pleier Norge å være inkludert i nye oppdateringer som gjelder EU også, siden vi er tilknyttet unionen via EØS, men denne gangen er det EUs såkalte Digital Markets Act(DMA)-regler som har tvunget frem endringene hos Apple.  Både Digital Services Act (DSA) og Digital Markets Act (DMA) må tas inn EØS-avtalen og inkorporeres i nasjonal rett for å få virkning i Norge. Disse er ennå ikke gjeldende i Norge, og vil kreve flere lovendringer eller nye lover før de kan tre i kraft her, ifølge Lovogdata.no. Første millionen er gratis Til tross for at Apple har åpnet opp for tredjeparts appbutikker i EU-land, er det liten tvil om at de ønsker at utviklere fortsetter å bruke App Store. De har for eksempel senket sin andel av inntektsbrøken de tar fra utviklerne via App Store, og har også lagt et tak på apper fra tredjeparts appbutikker: Hvis appene når over 1 million årlige installasjoner må de betale 50 eurocent per installasjon og oppdatering.  Denne avgiften skal også gjelde nettdistribuerte iOS-apper, bortsett fra for ideelle organisasjoner og offentlige institusjoner. Det er også denne avgiften som har fått blant annet Spotify til å steile. De har vært kritiske til Apples prosentandel av inntektene i årevis, og mener det nye systemet i praksis koster dem mer enn det forrige. – Dette er en mesterklasse i forvrengning. De presenterer et «enkelt» valg: Fortsett med deres nåværende vilkår eller bytt til en innviklet ny modell som ser attraktiv ut på overflaten, men som potensielt har enda høyere gebyrer, skrev Spotify-sjefen Daniel Ek i januar.
Apple har nylig lansert en oppdatering til iOS, versjon 17.4, som tillater nedlasting av apper fra andre kilder enn App Store – men kun for EU-innbyggere.  Nå skal Apple også snart tillate direkte nedlasting av apper fra nettsteder, men alle nye apper må gjennom en godkjenningsprosess for å møte Apples sikkerhetskrav.  De nye nedlastingsalternativene er en følge av EUs "Digital Markets Act" (DMA), som ikke gjelder i Norge enda, da den trenger inkorporering i nasjonal lov gjennom EØS-avtalen.  Til tross for åpningen for tredjeparts appbutikker i EU, ønsker Apple fortsatt å oppfordre utviklere til å bruke App Store, ved å ta lavere andel av inntektene og belaste 50 cent per appinstallasjon over en million for apper utenfor App Store.  Den nye avgiften har allerede møtt motstand fra bedrifter som Spotify, som mener det nye systemet vil koste dem mer enn det gamle.